For 37 år siden bliver dagens hovedperson ved retten i Hjørring født. Hun vokser op som en ud af seks søskende. Men søskende flokken bliver reduceret, da den ene søster med to børn bliver dræbt i en brand. En af brødrene begår selvmord. Kvinden, som vi nu kender bedst som moderen i Serritslevsagen, har en 9. klasses eksamen, og har siden afslutning af folkeskolen været enten på barsel eller arbejdsløs. Moderen fortalte i retten, at hun aldrig har haft råd til prævention, og derfor har hun nu syv fælles børn med faderen i Serritslevsagen. Hun fortalte, at ingen af børnene var ønskede. Det var den nu 41-årige mand, der sad på pengene. Når kvinden modtog sin kontanthjælp, skulle hun give den til manden, der så administrerede finanserne. TV2/Nords reporter i retten, Lisbeth Christensen, fortæller at kvinden i retten fremstår som en skrøbelig, lille og spinkel kvinde, med en sørgelig skæbne og som bare har ladet de mange uhyrligheder hun har mødt i sit liv ske. Kvinden fortalte i retten, at hun stadig har et godt forhold til børnene. Dog ikke den 21-årige pige. Afhøringen af faderen i sagen er udsat på grund af tidspres. Han vil blive afhørt 12. maj. Den sidste afhøring fredag bliver af en endnu ukendt privatperson fra Lolland.

Opsummering:
Fredag sluttede afhøringen af moderen fra Serritslevsagen. Vidneforklaringen gav ikke kun svar på en masse af anklagepunkterne, men tegnede også billedet af en kvinde med en skrækkelig fortid.